16
Ŋarranydja walŋa warray djäkaŋura Godkala warray
16:1–11 (I am safe in God’s care)
1 Garray God, gunganhamirriyaŋa ŋarranha,
liŋgu ŋarra yukurra märr‐nherraṉmirri nhokalay gal'ŋu yana;
Nhepi ŋuli ŋarranha gämanydja ḻatju'kuma dhika.
2 Ŋarra ŋuli waŋa Garraywala bitjan, “Nhenydja dhuwala ŋarraku Garray;
Bukmak nhä malanha ŋunhi ŋarra yukurra ŋayathama nhokuŋuway yana warrpam' ḻatju'mirri ŋanya dhika.”
3 Ŋarra yukurra märr‐ŋamathirri ŋurikinydja yolŋu'‐yulŋuwu ŋuli walala yukurra märr‐ŋamathirri nhuŋu;
Yuwalk ŋarra yana ḏukṯukthirri yukurra nhinanharawu walalaŋgunydja galkiwunydja gal'ŋu.
4 Wiripu‐guḻkuny'tja yurru gulŋiyirri yukurra marilili, yindilili wal'ŋu,
liŋgu mirithirri walala yukurra ḏukṯukthirri wiripuŋuwuna waŋarrwu.
Ŋarranydja yurru yaka buku‐ŋal'yun yukurra walalaŋgalaŋuwunydja waŋarrwu,
ga yaka yurru ŋarra mundhurr‐wekama ŋula nhä bitjan gulaŋ‐waṉḏinyamarama walalaŋgalanydja.
5 Garray, ŋarranydja ḏukṯuk nhuŋuway yana waŋganygu,
nhenydja ŋuli marrtji rarryun bukmak nhänydja malanha ḻatju' dhika ŋarraku,
ga dhuwalana gay' ŋarra yulŋunydja nhokala goŋŋurana.
6 Nhenydja ŋamakurru' wal'ŋu yana God, ga wekamanydja nhe ŋuli nhä ŋamakurru',
ŋunhina liŋgu dhapirrkmirrina dhika wal'ŋu nhe ŋuli wekamanydja ŋarraku.
7 Ŋarra wokthun nhuŋu yulŋunydja Garray,
liŋgu nhepi ŋuli gämanydja ŋarranha marrtji ŋuliwitjandja dhukarrkurru dhunupakurrunydja;
munhakunydja ŋuli nhe ŋarrakala waŋa ŋayaŋuŋura ŋunha wal'ŋu,
marŋgikuma ŋarranha marrtji bitjan nhäku malaŋuwu ŋamakurru'wu,
ga dharraykuma nhe ŋuli waŋa ŋulaŋuru yätjmirriwalanydja.
8 Garray, bitjan warray liŋgu ŋarra ŋuli guyaŋirrinydja yukurra nhuna,
ŋunhi nhenydja dhiyalami bitjan liŋgu ŋarrakala ŋuli galki.
Galki yana nhenydja ŋarrakala,
yakana ŋarranha yurru ŋula nhäyu galkinyamaramanydja.
9 Dhiyakuyinayi märrwu ŋarra yukurra djulŋithirrina yana wirrkina yulŋunydja,
ga ŋayaŋunydja ŋarraku yukurra mirithirrina wal'ŋu goŋmirriyirri dhikana.
Ga nhinanydja ŋarra yurru walŋana yana,
gunganharayu ŋuriŋina nhokalaynha ganydjarryu walŋamirriyuna.
10 Nhe ŋarranhanydja yurru walŋakuma beŋuru rakunydhinyaraŋurunydja romŋuru,
yaka nhe yurru ŋarranhanydja gonha'yun ŋunha ŋunhi rakunymirriwalanydja wäŋalili.
11 Nhe maḻŋ'maraŋala ŋarrakala dhukarr ŋunhi walŋamirrinydja,
ga ŋunhalanydja ŋarra yurru nhina yukurra nhokalanydja galkina yana wal'ŋu,
bena dhika goŋmirriyirrina ŋarra yurru, ŋayaŋu‐djulŋithirrina wal'ŋu.
Ga ŋunhalanydja goŋŋura dhunupaŋuranydja nhokalaynydja ŋarra yurru nhina yukurra goŋmirriyirrina, gupaḏalnha‐wala yanana yurru.