12
Dhuwalanydja manikay wokthunarawuna ŋilimurruŋgalaŋuwu Walŋakunharamirriwu
12:1–6 (Song of praise to God our Saviour)
1 Yo, yalalaŋumirriyunydja ŋunhinydja yolŋu'‐yulŋu yurru miyaman dhuwalana manikay gam'.
“Garray, ŋarra yurru wokthunna nhuŋu.
Ŋäthilinydja ŋunhinydja nhe ŋaramurryina ŋarraku,
yurru dhiyaŋunydja‐wala ŋunhiyi ŋaramurrnydja ŋanydjaḻa'yurrunana,
bitjarra nhe ŋarranha marrparaŋ'kuŋalana.
2 Godtja ŋunhi ŋarraku walŋakunharamirri,
ŋarra yurru ŋayaŋu‐nherraṉmirrinydja nhanukalaynha yana, ga yakana barrarirri.
Garraynydja dhiyalaŋumina gay' ŋarrakala ŋayaŋuŋurana,
ga ŋayina ŋarraku ganydjarrnydja;
ŋarraku ŋayaŋunydja djulŋithirri yukurra miyamanna,
liŋgu ŋayi ŋarranhanydja walŋakuŋala.
3 Ŋayaŋu‐djulŋithirrina ŋarra ŋuli wurkthundja ŋunhiyi walŋanydja gapu, ŋunhi wekanhara nhanukuŋuwaynha yana Garraywuŋuna,
liŋgu ŋayipi ŋarraku walŋakunharamirrinydja.”
4 Yo, ŋuriŋiyinydjayi waluyu nhuma yurru waŋa bitjan,
“Wokthurrana walala Garraywu. Wäthurra nhanukala, ga ŋayinydja yurru nhuna guŋga'yunna.
Ḻakaraŋa birrka'mirriwana yolŋu'‐yulŋuwanydja nhaltjarra ŋayi Garrayyu djäma ŋamakurru' wal'ŋu.
Ḻakaraŋanydja ŋanya biyaka nhäyinyara ŋayi, biyapul wal'ŋu bathala.
5 Buku‐ŋal'yurranydja manikayyu manaparra nhanukala Garraywalanydja,
liŋgu yuwalk yana ŋayi djämanydja mirithirri wal'ŋu, ḻatju' dhika ŋanya;
bukmak dhuwala munatha' wäŋa ḻiw'marama yurru yolŋu'‐yulŋunydja wokthun nhanŋu yäkuwunydja ŋunhi ŋayi bathala yäku.
6 Nhuma yolŋu'‐yulŋu ŋunhi nhuma *Djurutjalambuy, ma' yiŋgathiya biyakana Garraywu,
miyamalana manikaynha wokthurrana manaparra,
liŋgu Garray Godtja biyapul warray dharrpal wal'ŋu nhumalaŋgu,
ga nhinanydja ŋayi yukurra dhuwali ṉapuŋga'na nhumalaŋgala.”
* 12:6 Jerusalem